Na web stranicama Općine Čavle objavljen je prijedlog Proračuna Općine Čavle za 2022. godinu te se poziva zainteresirana javnost na Savjetovanje o istom.

Rok za podnošenje prijedloga po Proračunu za 2022. godinu je do 7. prosinca 2021. godine. Prijedlozi se mogu dostaviti pisanim putem i na elektroničku adresu: dolores.buric@cavle.hr.

Izvješće o svim pristiglim, usvojenim ili odbijenim prijedlozima biti će objavljen na web stranici Općine Čavle po završetku Savjetovanja.

Temeljem predloženog Proračuna za 2022. te predloženih izmjena i dopuna po provedenom Savjetovanju, sastaviti će se konačni prijedlog Proračuna Općine Čavle za 2022. godinu i projekcije za 2023. i 2024. i isti uputiti na donošenje Općinskom vijeću Općine Čavle.

KLASA: 350-02/21-01/06

URBROJ:2170/03-21-01-01

Čavle, 15. studenog 2021.

**Obrazloženje uz prijedlog Proračuna Općine Čavle za 2022. godinu**

Planiranje proračuna temelji se na Zakonu o proračunu, Pravilniku o proračunskim klasifikacijama, Pravilniku o proračunskom računovodstvu i računskom planu te Zakonu o fiskalnoj odgovornosti.

Vlada RH je u rujnu 2022. usvojila smjernice ekonomske i fiskalne politike za trogodišnje razdoblje na temelju kojih su od strane Ministarstva financija sačinjene Upute za izradu proračuna JL(P)RS za razdoblje od 2022. -2024.

U skladu s odredbama Zakona o proračunu Općina Čavle izradila je uputu za izradu financijskog plana svom proračunskom korisniku - Dječjem vrtiću Čavlić.

U prijedlog Proračuna za 2022. godinu uključeni su svi prihodi i primici, rashodi i izdaci proračunskog korisnika Općine Čavle.

Prijedlog Proračuna za 2022. godinu sadrži kapitalne projekte kako slijedi:

* Projekt financiran iz EU sredstava "Povežimo se baštinom";
* Projekt financiran iz Eu sredstava „Izgradnja interne ceste u zoni Soboli I2“
* nastavak revitalizacije Kaštela Grad Grobnik;
* Projekt financiran EU sredstvima Uređenje zaštitne ograde i potpornog zida na groblju

Grobnik ;

* proširenje javne rasvjete;
* izrada projekta za unutarnje uređenje Doma Čavle;
* izrada projekta za obnovu Čitaonice Cernik;
* izrada projekta za međukatnu konstrukciju Malog doma na Platku;
* tekući projekt sufinanciran u potpunosti iz EU sredstava – Klub umirovljenika Čavle;
* tekući projekt sufinanciran u potpunosti iz EU sredstava – projekt RAST Dječjeg vrtića Čavlić

**PLAN PRIHODA I PRIMITAKA U PRIJEDLOGU PRORAČUNA ZA 2022.**

Procijenjena visina prihoda i primitaka u 2022. godini iznosi: 53.255.300 kn. Plan prihoda i primitaka u 2022. godini je za 32,1% veći u odnosu na prethodnu godinu i to zbog kapitalnih projekata sufinanciranih iz EU sredstava.

Predviđeno smanjenje/povećanje prihoda evidentira se na podskupini:

611 – porez na dohodak planira povećanje temeljem ostvarenja proračuna za 2021. godinu i smjernica Vlade RH;

633 - pomoći proračunu iz drugih proračuna. Povećanje proizlazi zbog povećanja planiranih sredstava od Ministarstva regionalnog razvoja za izgradnju interne ceste u zoni Soboli I2 i projekt Povežimo se baštinom te planiranih kapitalnih pomoći od Ministarstva kulture i Primorsko goranske županije;

638 - pomoći temeljem prijenosa EU sredstava. Plan predviđa da će se od Grada Rijeke ostvariti pomoći za projekt Povežimo se baštinom obzirom da je grad nositelj projekta a općina Čavle je partner u predmetnom projektu. Također se predviđa ostvarenje pomoći za izgradnju interne ceste u zoni Soboli I2, uređenje potpornih zidova na Groblju Grobnik te za tzv. soft projekte sufinancirane u 100% iznosu – projekt Dječjeg vrtića Čavlić RAST te Klub umirovljenika Čavle;

642 – prihodi od nefinancijske imovine ostaju praktično na istoj razini kao i 2021.godine;

65 – prihodi od pristojbi te prihodi po posebnim propisima također ostaju gotovo nepromijenjeni u odnosu na 2021. godinu;

683 – ostali prihodi bilježe znatno smanjenje jer se ne planiraju prihodi po sudskim presudama niti povrati preplaćenih naknada koje su ostvarene ove godine

7 – prihodi od prodaje nefinancijske imovine planiraju smanjenje. 2021. predviđena je prodaja stana u Novom naselju Mavrinci, dok 2022. nije planiran takav prihod.

8 – planira se primitak zajma za leasing automobila

9 – preneseni višak planira se u ukupnom iznosu od 4.282.250 kn iz izvora komunalne naknade, komunalnog doprinosa te općih prihoda i primitaka.

**PLAN RASHODA I IZDATAKA U POSEBNOM DIJELU PRORAČUNA**

|  |  |  |  |  |
| --- | --- | --- | --- | --- |
| Raz. | Razdjel/Glava/Program | Plan proračuna 2021. | Plan proračuna 2022. | 2022/2021 |
| **001** | **Predstavnička i izvršna tijela** | **1.178.200** | **970.000** | **81,5** |
|  | Općinsko vijeće | 599.200 | 375.000 | 62,6 |
|  | Ured načelnika | 579.000 | 595.000 | 102,8 |
| **002** | **Općinska uprava** | **32.528.500** | **44.293.850** | **136,2** |
|  | Djelatnost općinske uprave | 6.138.750 | 5.488.500 | 89,4 |
|  | Zaštita i spašavanje | 531.000 | 521.000 | 98,1 |
|  | Školstvo | 2.155.000 | 2.149.000 | 99,7 |
|  | Kultura | 5.096.100 | 5.485.200 | 107,6 |
|  | Knjižnica Čavle | 319.000 | 315.000 | 98,7 |
|  | Turizam | 330.000 | 399.000 | 120,9 |
|  | Sport | 1.807.000 | 1.630.000 | 90,2 |
|  | Razvoj civilnog društva | 200.000 | 290.000 | 95,0 |
|  | Održ. kom. infrastrukture | 3.538.000 | 3.026.000 | 85,5 |
|  | Potpore javnog prijevoza | 2.232.000 | 2.315.000 | 103,7 |
|  | Izgradnja kom. infrastrukture | 3.994.000 | 17.536.700 | 439,1 |
|  | Sufinanciranje KD | 796.000 | 796.000 | 100,0 |
|  | Gospodarstvo i zaštita potrošača | 2.245.000 | 1.921.000 | 85,6 |
|  | Socijalna skrb | 2.368.650 | 1.807.450 | 76,3 |
|  | Zdravstvena zaštita | 579.000 | 589.000 | 101,7 |
|  | Promocija zdravlja i prevencija bolesti | 199.000 | 0 | 0 |
|  | **Dječji vrtić Čavlić** |  |  |  |
|  | Predškolski odgoj | 6.647.000 | 7.991.450 | 120,2 |
|  | **U k u p n o:** | **40.353.700** | **53.255.300** | **131,7** |

**Razdjel 001** – Predstavnička i izvršna tijela planirana su na manjoj razini nego prethodne godine.

Do smanjenja dolazi u Glavi 00101 Općinsko vijeće – 2021. godine provedeni su lokalni izbori kojih 2022. godine nema. Obzirom da se smanjio broj vijećnika, a izmjenama zakona smanjene su i vijećničke naknade, to je i planirani iznos manji nego 2021. godine.

Do povećanja dolazi u Glavi 00103 Ured načelnika. Smanjenje je predviđeno za naknade za rad predstavničkih i izvršnih tijela. Naime, načelnica je do izbora u svibnju imala 3 savjetnika, sada su planirani rashodi za dva savjetnika. Planirano je povećanje iznosa namijenjenog proračunskoj pričuvi zbog povećanja proračuna.

**Razdjel 002** – Upravna tijela. U odnosu na 2021. godinu planirano povećanje rashoda i izdatka je 33,2%. Promjene koje su utjecale na plan rashoda i izdataka u ovom razdjelu odnose se na slijedeće programe:

*Program 2001 – Djelatnost općinske uprave.*

* Plan rashoda predviđa povećanje sredstava za plaće – planira se zapošljavanje dva djelatnika. U financijama je djelatnik nužno potreban zbog prelaska Dječjeg vrtića Čavlić u sustav riznice te zbog povećanog obima poslova vezanih uz provođenje niza projekata. Drugi djelatnik je upravni pravnik koji je potreban zbog nove Uredbe o uredskom poslovanju te zbog planiranog odlaska jednog djelatnika u mirovinu. Povećanje bilježe i ostali rashodi za zaposlene. Zaposlenik će primiti nagradu za 40 godina radnog staža, predviđena je i isplata otpremnine.
* Materijalni rashodi. Rashodi za usluge bilježe smanjenje od 19,7% koje se odnosi na

smanjenje rashoda za odvjetničke usluge te smanjenje ostalih rashoda. Prema Sporazumu sklopljenim sa gradom Rijeka isplaćeno je svih 6 rata u iznosu od 413.201 kn, kao naknada za eksproprirano zemljište temeljem pravomoćne presude Upravnog suda u Rijeci proizašlih iz pravomoćno okončanih sporova UsI-781/12 ( određivanje naknade za nekretnine oznaka k.č.br. 3362/1 i k.č.br. 3361/1, obje upisane u k.o. Cernik-Čavle) i UsI-387/14 (troškovi nastali u upravnom postupku određivanja naknade klase: UP/I-943-04/02-01/174).

* Uvodi se novi projekt – nabavka automobila. S obzirom na dotrajalost službenog vozila Renault Fluence (12 godina) planira se zamjena putem financijskog leasinga.
* Planira se izrada projekta za obnovu Čitaonice Cernik.

*Program 2002 – Zaštita i spašavanje.*

Redovna vatrogasna djelatnost ostaje gotovo na istoj razini kao i protekle godine.

*Program 2004 – Školstvo.*

Povećanje na ovom programu odnosi se na sredstva namijenjena sanaciji fasade na starom dijelu školske zgrade u iznosu od 200.000 kn. Obnova kompletne fasade planira se kroz tri godine u suradnji sa Primorsko-goranskom županijom.

Smanjuju se kamate za otplatu kredita za dogradnju OŠ Čavle.

Kao rezultat program Školstva ostaje na istoj razini kao i protekle godine.

*Program 2005 – Kultura.*

Program kulture bilježi povećanje u odnosu na 2021. godinu za 389.100 kn kao rezultat sljedećih promjena:

* Projekti Putevima Frankopana, obnova Spomenika Soboli te obnova kotlovnice Doma Čavle su završeni
* Održavanje Kaštela Grobnik povećava se na 850.000 kn – uređenje Palasa i sanitarnog čvora, uređenje sjeverozapadne ugaone kule
* Otplata kredita za Energetsku obnovu Doma Čavle planira 277.900 kn
* Projekt financiran EU i nacionalnim sredstvima Povežimo se baštinom planira 3.551.300 kn – građevinski radovi i nabava multimedijalne opreme

Potpore udrugama u kulturi planiraju na istoj razini kao i u 2021. godini.

*Program 2007 – Turizam*

Program planira povećanje sredstava od 69.000 kn zbog planiranih ulaganja na Velikom i Malom domu na Platku – projekt za međukatnu konstrukciju Malog doma te zamjena prozora na Velikom domu.

*Program 2008 – Sport.*

Visina potpora udrugama u sportu u 2022. godini raste za 150.000 kn. Sportska natjecanja se odvijaju normalnim tijekom te je potrebno nadoknaditi smanjenje nastalo zbog pandemije COVID-19.

Održavanje sportskog objekta Boćarskog doma Hrastenica smanjuje se. Prozori su zamijenjeni te se održavanje vraća na uobičajene godišnje troškove. Održavanje SRC Mavrinci smanjuje se zbog smanjenja rashoda za održavanje – neophodan popravak klime je izvršen 2021. godine.

*Program 2009 – Razvoj civilnog društva*

Uvodi se novi kapitalni projekt – izgradnja Doma za starije osobe Prsten u Klani u kojem sudjeluju sve općine riječkog prstena te se planira pomoć za projektnu dokumentaciju u iznosu od 100.000 kn.

*Program 2010 – Održavanje komunalne infrastrukture.*

Plan u 2022. godini za financiranje ovog programa je 512.000 kn manji nego 2021. godine. Smanjuju se troškovi planirani za održavanje nerazvrstanih cesta i prometne signalizacije te kapitalne pomoći za nabavku spremnika za prikupljanje odvojenog otpada.

*Program 2011 – Potpore javnog prijevoza*

Planirano je povećanje od 3,7% u odnosu na 2021. godinu. Dio planiranih sredstava odnosi se na pokriće gubitaka iz 2019. godine, dok se preostali dio odnosi na subvenciju prijevoza u 2022. godini.

*Program 2012 – Izgradnja objekata komunalne infrastrukture.*

Planirana sredstva bilježe veliku razliku u odnosu na 2021. godinu (povećanje od 339%) i to zbog slijedećih projekata:

Groblje Grobnik 292.500 kn

Otplata kredita za modernizaciju javne rasvjete 329.200 kn

Izgradnja interne ceste Soboli I2 16.483.000 kn

Projekt izgradnje interne prometnice Soboli I2 obuhvaća rashode za plaće djelatnika uprave koji rade na projektu, rashode za materijal i energiju, usluge promidžbe i informiranja, usluge vođenja projekta te izgradnju ceste sa stručnim nadzorom građenja i koordinatorom II zaštite na radu.

*Program 2014*- *Gospodarstvo i zaštita potrošača.*

U odnosu na 2021.godinu ovaj se program planira 14,4% manje.

Unaprjeđenje stanovanja i zajednice planira povećanje od 22.000 kn za pomoć građanima pri zbrinjavanju azbesta.

Planira se dogradnja baze podataka GIS – ATLAS 14 implementacijom prostorno planske dokumentacije, evidentiranjem stupova javne rasvjete te ažuriranjem webGIS-a općine Čavle.

Radne zone planiraju sredstva za daljni otkup zemljišta zbog rješavanja imovinsko-pravnih odnosa u zonama Cernik K1 i Soboli I2 te izradu idejnog i glavnog projekta za cestu u zoni Cernik K1.

Nastavlja se sa poticanjem poduzetništva, izradom dokumentacije prostornog uređenja i pripremom dokumentacije kroz razne planove i projekte koji će omogućiti prijave na iduće natječaje za sredstva EU i nacionalna sredstva.

*Program 2015 – Socijalna skrb*

Program se smanjuje za 561.200 kn. 2021. je završena obnova objekta Kluba umirovljenika Čavle u Bajcima, a u 2022. godini planirana je provedba „soft“ projekta Klub umirovljenika Čavle u ukupnom iznosu od 845.450 kn. Projekt obuhvaća plaće za jednu zaposlenu osobu, provođenje širokog spektra radionica i nabavku opreme.

***Glava 00202 – Dječji vrtić Čavlić***

U ovoj Glavi uključeni su svi prihodi i primici, te rashodi i izdaci proračunskog korisnika Dječjeg vrtića Čavlić, a temeljem dostavljenog Financijskog plana za 2022. i projekcije za 2023.-2024. godinu.

Rashodi za zaposlene rastu za 2% iz razloga povećanja doprinosa za zdravstveno osiguranje. Naime, Dječji vrtić je koristio mjeru za zapošljavanje mlađih od 30 godina na neodređeno za tri djelatnice kada se 5 godina ne plaćaju doprinosi za zdravstveno osiguranje koja je istekla 2021. godine. Također se povećavaju naknade za neoporezive dodatke. Pri pregovorima sa sindikatom odlučeno je da će se povećati Božićnica i regres za 500,00 kn.

Planira se provedba projekta RAST u potpunosti sufinancirana iz EU sredstava.

Projekt RAST predviđa uvođenje produženog boravka za djecu, uređenje sobe za senzorni integraciju djece s teškoćama u razvoju, nabavku didaktičke opreme te niz edukacija za odgojitelje kako bi se osigurala dugoročna održivost projekta. Projekt planira sredstva od 1.403.750 kn u 2022. godini.

Ovaj prijedlog Proračuna za 2021. sadrži projekcije za 2022. i 2023. i daje se na savjetovanje na trećoj razini računskog plana.

Općinska načelnica Općina Čavle

Ivana Cvitan Polić, mag.cult.